
Godkjenning av nye egelskspråklige studieprogram og Gjennomgang av den totale engelskspråklige studieprogramporteføljen ved Universitetet i Tromsø

Bakgrunn

Universitetsstyret har tidligere godkjent etablering av i alt ti engelskspråklige mastergradsprogram ved Universitetet i Tromsø, jfr. sak S 02-03 og S 20-03. Universitetsdirektøren har mottatt en  ny søknad fra Det humanistiske fakultet om godkjenning av mastergradsprogrammene ”Theoretical linguistics” og ”English linguistics”. I tillegg ønsker Det matematisk-naturvitenskapelige fakultet godkjenning av et nytt engelskspråklig mastergradsprogram i geologi med tre studieretninger. 

Mastergradsprogrammene fra Det humanistiske fakultet er genuine engelskspråklige program, og finnes ikke som alternative norske studietilbud.  Sammen med søknaden har fakultetet levert inn  programbeskrivelser og emnebeskrivelser (se vedlegg 1).  Programmene er knyttet til fremragende forskningsmiljøer ved fakultetet, herunder også fagmiljøer som inngår i Sentret for fremragende forskning i teoretisk lingvistikk (CASTL). De vil være et viktig tilskudd til universitetets engelskspråklige programportefølje. Universitetsdirektøren legger med dette fram programmene og innstiller på at de opprettes. 

Det matematisk-naturvitenskaplige fakultet har ikke sendt inn studieplan for det engelskspråklige mastergradsprogrammet i geologi. Det er derfor umulig for universitetsdirektøren å fremme et godkjenningsforslag overfor styret for dette mastergradsprogrammet på nåværende tidspunkt. 

Under forutsetning av at universitetsstyret godkjenner opprettelsen av de to nye programmene ved Det humanistiske fakultet, vil den samlede porteføljen av engelskspråklige mastergradsprogram ved UiTø  nå være slik:
Norges Fiskerihøyskole

International Fisheries Management 

Det medisinske fakultet

Medical Biology

Det samfunnsvitenskapelige fakultet

1. Visual Cultural Studies

2.  Indigenous Studies 

3. Peace and Conflict Transformation

Det humanistiske fakultet

1. English Linguistics

2. Theoretical Linguistics

Det matematisk-naturvitskaplige fakultet
1. Biologi/Biology

	studieretninger
	engelsk betegnelse

	Botanisk biodiversitet

Miljøretta botanikk/Paleoøkologi

Nordleg populasjons- og samfunnsøkologi 

Evolusjon og atferd 

Plantebiologi 

Mikrobiell økologi/Arktisk mikrobiologi
	Botanical Biodiversity

Environmental Botany/Palaeoecology

Northern Populations and Ecosystems 

Evolution and Behavior

Plant Biology

Microbial Ecology/Arctic Microbiology


2. Fysikk/Physics
	studieretninger
	engelsk betegnelse

	Kommunikasjon og mikroelektronikk

Kosmisk geofysikk

Molekylær kvantemekanikk

Plasmafysikk
	Electrical engineering

Cosmic Geophysics

Molecular quantum mechanics

Plasma Physics


3. Kjemi/Chemistry
	studieretninger
	engelsk betegnelse

	Biouorganisk kjemi

Organisk kjemi

Strukturbiologi/røntgenkrystallografi 

Teoretisk kjemi
	Bioinorganic chemistry

Organic  chemistry

Structural biology/X-ray crystallography

Theoretical chemistry


4.  Matematikk/Mathematics

	studieretninger
	engelsk betegnelse

	Bruksretta matematikk

Analyse/differensialgeometri

Datasikkerhet

Algebra
	Applied mathematics

Analysis/Differential geometry

Computer security

Algebra


5. Statistikk/Statistics
	studieretninger
	engelsk betegnelse

	Statistikk
	Statistics

	
	


Av de totalt 12 programmene er de 5 sistnevnte programmene såkalte ”oversatte program”, det vil si at de er paralleller til norskspråklige mastergradsprogram. De øvrige programmene er genuine engelskspråklige program som ikke tilbys i tilsvarende norskspråklige program. De tar imidlertid  opp både norskspråklige og engelskspråklige studenter. 

Universitetsdirektørens kommentarer til den totale engelskspråklige programporteføljen ved Universitetet i Tromsø

I henhold til universitetets strategi- og handlingsplan for internasjonalisering av studier og studentmobilitet har Universitetet i Tromsø som målsetning å markere seg internasjonalt og å satse på rekruttering av utenlandske studenter.  Utvikling av engelskspråklige mastergradsprogram er et viktig ledd i denne satsingen. Programporteføljen, slik den fremstår i dag, er knyttet til solide  forskningsmiljø ved Universitetet og gjenspeiler samtidig den faglige bredden ved institusjonen. Samtidig er det helt avgjørende at universitetet ikke legger opp til en for omfattende og kompleks studiestruktur med mange studieprogram, og dertil mange studieretninger innen hvert studieprogram. Universitet må her ivareta flere hensyn. Det ene er hvordan Universitetet, sett fra myndighetenes ståsted, kan sies å forvalte den frihet kvalitetsreformen har gitt styret til å opprette program på alle nivå uten å måtte gå veien om departementet. Tidligere måtte universitetene søke departementet om godkjenning av nye hovedfag, og også godkjenning av nye studieretninger innen allerede godkjente hovedfag. For noen år tilbake fikk for eksempel Universitetet ikke godkjent en ny studieretning i biologi. Begrunnelsen var at Universitetet allerede hadde en for stor faglig spredning i undervisningstilbudet i biologi. Det vil være en uheldig utvikling dersom  de fleste forskningsgruppene ønsker egne  program eller egne studieretninger. Unngår ikke Universitetet denne faren, vil utviklingen gå tvert i mot de føringer universitetsstyret ga om mer tverrfaglighet i studieprogrammene den gangen da implementeringen av kvalitetsreformen ved institusjonen startet.

Det andre er hensynet til universitetets egne økonomiske rammer. Undervisningsoppgavene må ikke få et omfang som går ut over forskningsforpliktelsen til de ansatte, og som dessuten kan føre til utilstrekkelig veiledning og oppfølging av studentene, selv om det er få studenter på hvert program.

Universitetsdirektøren  har en uro for at de norske studieprogrammene er for mange, og spesialiseringene innenfor de ulike studieprogrammene for tallrike, jfr sak  S 67-03 som også behandles i dette styremøte. Når så antallet engelskspråklige program (med flere studieretninger under mange av programmene),  også er blitt så høgt, bør universitetstyret diskutere om denne utviklingen trenger sterkere styring. Universitetet har fått nesten ubegrenset faglig frihet, men aktivitetene vil bli jevnlig evaluert av NOKUT.

I samband med den samlede oversikten over universitetets engelskspråklige program ønsker universitetsdirektøren også å påpeke den store  administrative ressursbruken mengden av program generer. Behandling av søknader til alle de engelskspråklige mastergradsprogrammene, herunder også søknadsveiledning, korrespondanse med potensielle og reelle søkere m.m. fra hele verden, er tidkrevende. Antall innkomne søknader for opptaket høsten 2003 var i underkant av 1000. Antallet forespørsler om studieplass og studieprogrammer på e-post og i brev har i år vært i gjennomsnitt pr. dag 20 – 25 henvendelser. I månedene før søkerfristen er henvendelsene bare på e-post oppe i om lag 70 pr.dag. Arbeidet legger beslag på nesten to av fire stillinger øremerket internasjonalisering i Studieavdelinga. Den ene av disse to er omdisponert til det internasjonale saksområde fra annen søknadsbehandling i Studieavdelinga. Søkerne fordeler seg på fire kategorier: 

a)Kvotestudenter

Mer enn 85 % av søknadene hvert år er søkere til ca. 30 stipendplasser innenfor statens kvoteordning (støtte til u-landsstudenter og studenter fra Øst-Europa). Mens antallet kvoteplasser som tildeles UiTø under kvoteprdningen har vært stabilt de senere år, dvs om lag 30 studieplasser, har antallet søkere økt markant. Fra studieåret 2002/2003 til 2003/2004 var økningen på over 200 søkere. Jo flere mastergradsprogram universitetet tilbyr for utenlandske søkere, desto flere kvotesøkere vil melde seg fra land i sør og øst– uten at universitetet kan regne med å få flere plasser til fordeling. Dette skaper et gap mellom den mengden administrativ arbeidskraft Universitetet bruker på interesserte søkere og søknadsbehandling, og det Universitetet får igjen i antall studenter. 

Universitetsdirektøren ser det som helt nødvendig å sette i verk tiltak som kan redusere det administrative arbeidet knyttet til  søknads- og opptaksarbeidet knyttet til kvoteplassene.  Frigjorte ressurser må settes inn i arbeid som skaper økt aktivitet innenfor internasjonalisering av utdanningsvirksomheten, i tråd med den vedtatte handlingsplanen. En mulig løsning kan være å be universitetsstyret om å fordele kvoteplassene på noen av  mastergradsprogrammene i god tid før neste søknadsfrist for hvert opptak (om lag 1 ½ år før fristen søknadsfristen i et gitt år). Dette betyr at en rekke søkere henvender seg til Universitetet, får veiledning og hjelp til utfylling av søknader til program som ender opp med ikke få tildelt kvoteplasser. Dersom det på forhånd var klart hvilke program det er kvoteplasser å søke opptak til, ville det lette arbeidsmengden betydelig. Det vil også i langt større grad være mulig å basere seg på standardbrev og standard e-postmeldinger i kontakten med interesserte søkere. En annen løsning er å reservere tildelingen av kvotestipend til søkere som kommer fra utvalgte utenlandske institusjoner som universitetet har betydelig samarbeid med. En lignende ordning har ved UiTø vært praktisert for utvekslingsstudenter på Arkhangelsk-avtalen, og en rekke norske høgskoler (herunder Narvik og Harstad) fordeler sine kvoteplasser etter slike retningslinjer.  En slik ordning vil samtidig legge til rette for en videreutvikling av fagmiljøenes relasjoner til utenlandske samarbeidspartnere. Universitetsdirektøren vil  signalisere allerede nå at fordeling av kvoteplasser, som er sak for styret i desembermøtet, vil inneholde forslag til betydelige rasjonaliseringstiltak av dette opptaksarbeidet. 

b)NORAD- studenter

Søkere til NORADs stipendprogram utgjorde i år ca  7 % av den totale søknadsmassen – en økning på over 50 % fra forrige periode. Studieåret 2003/2004 hadde Universitetet i Tromsø  5 NORAD-stipend ved programmet ”International Fisheries Management”. Fra og med studieåret 2004/2005 har Universitetet fått tildelt ytterligere 10  plasser,  2 nye plasser til International Fisheries Management (totalt 7 plasser), 5 studieplasser til ”Indigenous studies” og 3 studieplasser til ”Visual Cultural Studies. Hver studieplass finansieres fra NORAD med 120.000 til livsopphold til hver student, og kr 120.000 til institusjonen. Dette beløpet er tilskudd til undervisning, administrasjon og faglige aktiviteter studentene skal delta i (for eksempel feltarbeid). Dette betyr at Universitetet i Tromsø tildeles 2.4 mill. fra NORAD neste studieår til delfinansiering av 20 studieplasser.

Sett i en nasjonal sammenheng er det enestående at Universitetet har lyktes i å få så  mange program og stipendplasser med i ordningen. Konkurransen mellom norske utdanningsinstitusjoner er svært hard på dette området, og universitetsdirektøren ser tildelingen som et klart uttrykk for at satsingen  på de nevnte programmene har vært meget vel gjennomtenkt  fra fakultetene og fagmiljøenes side.  De totale rammene for NORAD-programmet vil være de samme for perioden 2004–2008, og det er urealistisk å forvente at antall plasser til Universitetet i Tromsø vil øke. Det som imidlertid med sikkerhet vil øke, også på bakgrunn av nye NORAD plasser, er henvendelsene og søknadsmengden. Universitetsdirektøren vil vurdere hvordan de administrative arbeids- og ansvarsoppgaver knyttet til NORAD-plassene og studentene skal være ved institusjonen. Dersom disse oppgavene i sin helhet skal ivaretas ved NFH og SV-fak., er det naturlig at alle administrative ressurser brukes der. Skal arbeidsdelingen være som i dag, vil universitetsdirektøren konkret vurdere fordelingen av de økonomiske ressursene som skal gå til administrasjon.

c)Utenlandske studenter med egenfinansiering

De resterende søkerne til engelskspråklige mastergradsprogram er søkere med egenfinansiering. Sammen med gruppen av norske søkere er dette den eneste søkergruppen der Universitetet har mulighet til å rekruttere et betydelig antall nye studenter. Internasjonaliseringen av høyere utdanning og globaliseringen av økonomi og andre samfunnsområder, har skapt store muligheter for norske utdanningsinstitusjoner til å tiltrekke seg studenter fra andre verdensdeler. Spesielt områder av Asia utmerker seg med et høgt antall godt kvalifiserte studenter med evne til å finansiere studier i utlandet selv. Ikke minst er etterspørselen fra Asia etter studieplasser innen realfag og økonomi stor.  Dersom Universitetet skal nå sine ambisiøse målsetninger om økt internasjonalisering og studentrekruttering utenfra, er det kategorien med egenfinansiering som må rekrutteres til de engelskspråklige programmene.  Pr i dag er det et alvorlig misforhold mellom ressursene Universitetet bruker på denne søkergruppen, sammenlignet med hva tilfellet er for kvotesøkere. 

d) Norske søkere
En viktig intensjon med opprettelsen av engelskspråklige mastergradsprogram er å kunne rekruttere også norske studenter. Samtlige genuine engelskspråklige program er populære søknadsalternativ for norske søkere.

Universitetsdirektøren mener stadig at det ville vært langt bedre å samle seg om et lite antall engelskspråklige program med nytt innhold og faglig profil som gjerne samsvarer med Universitetets beliggenhet. Ikke bare taler en knapp ressurssituasjonen både innen undervisning og administrasjon for en slik prioritering. Også i rekrutteringsøyemed vil det etter universitetsdirektørens mening være klare fordeler med programmer av sistnevnte slag. Overfor utenlandske søkere med egenfinansiering er det etter alt å dømme langt enklere å nå frem med internasjonalt rettede program, som tydelig får frem Universitetets profil innen forskning og undervisning. Med henblikk på norske søkere sier det seg selv at engelskspråklige dubletter av allerede eksisterende norske program ikke fungerer som et bidrag til å øke rekrutteringen. 

Forslag til vedtak:
1. Universitetsstyret godkjenner etablering og utlysning av de fremlagte mastergradsprogrammene Theoretical linguistics og English linguistics.

2. Universitetsstyret ber fakultetene om å konsentrere de engelskspråklige studieprogrammene til noen få, tverrfaglige program som også kan være interessante for både utenlandske studenter med egenfinansiering og norske studenter. 

3.  Universitetsdirektøren vil utarbeide konkrete forslag som innebærer administrative forenkelinger på dette feltet, herunder administrativ ansvars- og arbeidsfordeling  knyttet til søkere og studenter på NORAD-plassene.

Tromsø, 29.10.2003

	Arne Benjaminsen
	

	universitetsdirektør
	

	
	Ingrid Bergslid Salvesen

	
	studiedirektør


Saksbehandler: Førstekonsulent Jørgen Fossland, Studieavdelinga

Vedlegg: Brev av 22.10.2003  m/ studieplaner fra Det humanistiske fakultet

Universitetsdirektøren

Studieavdelinga

